དེས་ན།བློས་བསླངས་དཀྱིལ་འཁོརའདིའི་ལེའུ་དང་པོར་བལྟས་པའི་ཉམས་མྱོང་གཞིར་བཞག་སྟེ།འདིར་རང་ཉིད་ཀྱི་བློ་སྔོན་དུ་སོང་བའམ་ཡང་ན་ཀློག་འདོད་ཀྱི་རེ་བ་གང་ཞིག་ལ་གཞིར་བཅོལ་བའི་སྒོ་ནས།གནད་དུ་ཁེལ་མ་ཁེལ་གྱི་སྐད་ཆ་རེ་གཉིས་ཤིག་བཤད་ན།བོད་ཀྱི་སྒྲུང་དང་གཏམ་རྒྱུད་ཀྱི་བརྗོད་པའི་ཁྱབ་ཁོངས་སུ་ཕྱིར་ལོག་པ་འདི་ནི་གུས་པར་མཚོན་ན་རྗེས་སུ་ཡི་རང་གི་དོན་དག་གལ་ཆེན་ཞིག་ཏུ་བརྩིས་ཡོད།ཡིན་ནའང་སྒྲུང་དང་གཏམ་རྒྱུད་ཀྱི་བརྗོད་པ་དང་རྗོད་སྟངས་དེར་ཡང་ཞན་ཆ་མེད་པར་ཕྱིར་ལྡོག་རྐྱང་ངམ་དང་ལེན་བྱེད་རྐྱང་ཞིག་ཡེ་ནས་མ་རེད།དེར་རིག་ལྡན་རྒྱ་མཚོ་ཁོང་ཉིད་ནས་ཚོགས་ཐོག་ཏུ་བསྒྲགས་དོན།རང་ཉིད་གོམས་པའི་རྩོམ་གཤིས་དོར་ནས་བོད་མི་རིགས་ཀྱི་གནའ་རབས་རྩོམ་རིག་གི་རྩོམ་གཤིས་ལ་བསྟུན་ཅི་ཐུབ་ཀྱང་བྱས་ཡོད།འདི་ནི་བདག་གིས་བློས་གཏོང་ཚད་མེད་ཅིག་བྱས་པ་ཡིན།རྒྱུ་མཚན་ནི་གནའ་བོའི་རྩོམ་གཤིས་ལ་བསྟུན་ཆེ་ཚེ།རང་ངོས་ཀྱི་རང་རྐྱ་འཕེར་བའི་རྩོམ་གཤིས་ཡལ་བར་འདོར་དགོས་བྱུང་བ་དེ་ཡིན།ཞེས་པ་ལྟར།གུས་པས་དེའི་སྐོར་ལ་ཉམས་མྱོང་རེ་གཉིས་བསགས་པའི་འབྲས་བུར་ཆ་བཞག་ཚེ།ཞན་ཆ་མངོན་གསལ་ཞིག་མཆིས་པ་ནི།སྒྲུང་དང་གཏམ་རྒྱུད་ཀྱི་འགྲོས་སམ་མྱུར་བུལ།ཡང་ན་དུས་ཚོད་ཟེར་བ་དེའི་ཐད་རེད།འདིརབློས་བསླངས་དཀྱིལ་འཁོརགྱི་ལེའུ་དང་པོར་མཚོན་ན།གནུབས་ཡེ་ཤེས་འོད་ནས་གནུབས་པཎ་ཆེན་དང་ཐོས་པ་དགའི་བར།ཡང་ན་ཐོས་པ་དགའ་ལོ་བརྒྱད་ལ་སླེབས་ཏེ།ཨ་ཆུང་གནམ་རྫོང་དུ་ཕྱིན་མཚམས་སུ་མི་རབས་གསུམ་འགོར་ནའང་།དེ་དག་ཤོག་ངོས་བཞི་བཅུ་ཙམ་གྱིས་རྫོགས་འདུག་པ་དེ་རེད།སྤྱིར་ན་ཞར་བྱུང་དང་བཅས་པའི་ལེའུ་བརྒྱད་ཅན་གྱི་སྒྲུང་རིང་ཞིག་ལ་མཚོན་ན།དེ་ནི་བརྗོད་བྱ་གཙོ་བོ་མིན་པའི་དབང་དུ་བཏང་རུང་།དེ་ནི་སྔོན་འགྲོའི་གཏམ་དུ་ཟད་པར་ཆུགས་རུང་།སྤྱི་ལོལོའི་ཡས་མས་ཀྱི་སྤྱི་ཚོགས་གནས་བབ་དེ་སྒྲུང་གཏམ་རང་སྟེང་དུ་གསལ་བ་བཞིན།རྒྱ་གར་མི་སེར་གྱིས་བཟུང་།རྒྱ་ནག་ནང་འཁྲུག་གིས་བསླད་པའི་ལོ་རྒྱུས་ཀྱི་འགག་མདོ་འདི་ལྟ་བུར་མཚོན་ན།ལོ་རྒྱུས་ཀྱི་གནས་བབ་སོགས་ད་དུང་ནང་འཇུག་བྱེད་རྒྱུ་ཤིན་ཏུ་མང་བར་འདོད་ཡོད།ལོ་རྒྱུས་ཀྱི་གནས་བབ་མང་བོ་ནང་འཇུག་བྱ་དགོས་ཚེ།རྩོམ་པ་པོ་རང་ཉིད་ལ་ལོ་རྒྱུས་ཀྱི་ཤེས་བྱ་ཕུན་སུམ་ཚོགས་པ་ཞིག་དགོས་པ་ཕུད།གནད་ཀ་དམ་པ་ཞིག་ནི་དུས་ཚོད་ཀྱི་ཆ་ནས་ཇེ་དལ་དུ་བཏང་སྟེ།སྒྲུང་གཏམ་གྱི་རྒྱ་ཁྱོན་མཐར་བསྐྱེད་པར་གོ་སྐབས་བསྐྲུན་དགོས་པ་དེ་རེད།